
Taisto 2026 teematehtävät
Taiston teematehtävät tarjoavat näkökulmia organisaation varautumisen, jatkuvuudenhallinnan ja häiriötilanteisiin valmistautumisen arviointiin. Tehtäviä voi hyödyntää ennen harjoitusta, sen jälkeen tai milloin tahansa vuoden aikana. Tehtävien tekeminen on vapaaehtoista, eikä niitä edellytetä Taisto-harjoitukseen osallistumiseksi.
Tämän teematehtävän tarkoituksena on tutustuttaa organisaationne kvanttiuhkaan ja siihen varautumisen ensimmäisiin askeliin. Tehtävä ei edellytä salaustekniikan asiantuntemusta.
Kun teematehtävä on käsitelty, sopikaa vähintään siitä, mitkä selvitykset käynnistetään heti, mitkä asiat edellyttävät johdon päätöstä ja kuka vastaa jatkotoimien seurannasta.
DVV ei kerää teematehtävän vastauksia. Aineisto jää organisaationne omaan käyttöön.
Halutessanne syvemmälle
Teematehtävän liitteenä on vapaaehtoinen syventävä työkirja (Excel-tiedosto Taisto_2026_syventava_tyokirja.xlsx). Se on tarkoitettu organisaatioille, joilla on käytettävissä ICT- tai tietoturva-asiantuntemusta, ja siihen kannattaa varata 1–2 tuntia.
Työkirjassa on välilehdet kryptografisten riippuvuuksien kartoitukseen (protokollat, algoritmit ja avainpituudet), kryptoketteryyden arviointiin, toimittajien post-quantum-valmiuden ja sopimusvastuiden arviointiin, riskien pisteytykseen sekä nykytilan itsearviointiin kypsyysasteikolla 0–4.
	Työkirjaa ei ole tarkoitus saada valmiiksi
Työkirja on kartoitusväline, ei koe. Vastaus ”ei tiedossa” on hyväksytty ja arvokas tulos, ja avoimeksi jäävät kohdat muodostavat organisaationne selvityslistan.



	Harjoituksen pääviesti
Kvanttiturvallisuus ei tarkoita sitä, että kaikkien pitäisi ymmärtää kvanttitietokoneita. Organisaation pitää ymmärtää, mitä tietoa se suojaa, kuinka kauan suojaa tarvitaan ja kuka pystyy vaihtamaan käytetyt lukot.



[bookmark: _Toc242880605]Miksi juuri nyt
Salattua tietoliikennettä ja tietoaineistoja voidaan kerätä talteen jo tänään, vaikka niitä ei pystyttäisi purkamaan vielä. Riittävän tehokas kvanttitietokone voi tulevaisuudessa mahdollistaa nykyisin käytettyjen salausmenetelmien murtamisen. Tätä kutsutaan uhaksi ”kerää nyt, hyödynnä myöhemmin”.
Uhka koskee jo tänään erityisesti tietoja, joiden luottamuksellisuuden on säilyttävä pitkälle tulevaisuuteen: henkilötietoja, terveystietoja, liikesalaisuuksia sekä turvallisuutta ja varautumista koskevia tietoja.
Ensimmäiset kvanttiturvalliset salausmenetelmät (PQC, post-quantum cryptography) on jo standardoitu (NIST, 2024). Euroopan komissio on antanut jäsenmaille suosituksen yhteisestä etenemissuunnitelmasta, ja Kyberturvallisuuskeskus on julkaissut keväällä 2026 kansallisen ohjeistuksen siirtymän tueksi. Kyse ei ole lainsäädännöllisestä velvoitteesta, vaan yhteisesti sovitusta tavoiteaikataulusta. Voimassa olevat tietoturvavelvoitteet, kuten tietosuoja-asetus ja tiedonhallintalaki, edellyttävät kuitenkin jo nyt suojauksen pitämistä ajan tasalla.
Etenemissuunnitelman mukaan organisaatioilla tulisi olla jo vuoden 2026 loppuun mennessä oma kvanttiturvallisen siirtymän suunnitelma, käynnistetyt kokeilut korkeimman riskin kohteissa sekä aloitetut keskustelut toimittajien kanssa. Korkeimman riskin käyttökohteet tulisi suojata kvanttiturvallisesti vuoden 2030 loppuun mennessä, ja siirtymä tulisi toteuttaa mahdollisimman kattavasti vuoteen 2035 mennessä.
Useimmissa organisaatioissa siirtymä toteutuu pitkälti toimittajien ja palveluntarjoajien tuotteiden ja päivitysten kautta. Siirtymän johtaminen edellyttää silti, että organisaatio tuntee omat tietonsa, järjestelmänsä ja sopimuksensa.
Kaksi lukkoa

	Riippulukko – julkisen avaimen kryptografia
Kuka tahansa voi napsauttaa riippulukon kiinni, mutta vain avaimen omistaja voi avata sen. Tätä käytetään suojatun yhteyden muodostamiseen, tunnistamiseen, varmenteisiin, avaintenvaihtoon ja sähköisiin allekirjoituksiin. Riittävän tehokas kvanttitietokone voisi tulevaisuudessa murtaa monet nykyiset menetelmät, kuten RSA:n ja elliptisiin käyriin perustuvat ratkaisut.
	Avainlukko – symmetrinen salaus
Samalla salaisella avaimella sekä lukitaan että avataan. Tätä käytetään yleensä varsinaisen tiedon salaamiseen; tunnettu menetelmä on AES. Kvanttitietokone ei romahduta vahvaa symmetristä salausta samalla tavalla, mutta riittävät avainpituudet ja ajantasaiset ratkaisut ovat silti tärkeitä.



	Yksinkertaistettuna
Kvanttitietokone uhkaa erityisesti niitä menetelmiä, joilla turvallinen yhteys aloitetaan, osapuolet tunnistetaan, avaimet vaihdetaan ja tiedot tai ohjelmistot allekirjoitetaan.





Kvanttiuhkaan varautumisen yhteydessä mainitaan usein myös kvanttiavaintenjakelu (QKD). Sitä ei pidä sekoittaa kvanttiturvalliseen salaukseen: PQC on yleiskäyttöinen ja laajasti skaalautuva ratkaisu, kun taas QKD edellyttää erikoistunutta laitteistoa ja soveltuu vain rajattuihin siirtoyhteyksiin.
Kryptoketteryys
Kryptoketteryys tarkoittaa organisaation kykyä vaihtaa käytettyjä salausmenetelmiä, avaimia, varmenteita ja turvallisuusprotokollia hallitusti ilman, että koko palvelu joudutaan rakentamaan uudelleen. Se on kyky vaihtaa lukko ennen kuin vanha lukko muuttuu turvattomaksi.

	Näin toimitte
Perusosassa on neljä tehtävää, ja niiden läpikäyntiin kannattaa varata noin tunti. Kootkaa mukaan ne henkilöt, jotka tuntevat organisaationne tiedot, keskeiset palvelut ja toimittajasopimukset. Kirjatkaa rohkeasti myös ”ei tiedossa” – tiedon puute on itsessään tärkeä löydös.

Huom. Kun olette täyttäneet lomakkeen, se sisältää organisaationne palveluita ja suojausjärjestelyjä koskevaa tietoa. Käsitelkää sitä luottamuksellisena organisaationne tietoturvaluokituksen mukaisesti.





[bookmark: _Toc242880606]Tehtävä 1 Pitkäaikaista suojaa vaativat tiedot
Tunnistakaa 3–5 organisaationne tärkeintä tietoryhmää, joiden luottamuksellisuuden on säilyttävä vielä yli 10 vuoden kuluttua. Tällaisia ovat esimerkiksi henkilö- ja terveystiedot, biometriset tunnisteet, turvallisuusluokitellut tiedot, liikesalaisuudet ja tutkimustiedot, kriittisen infrastruktuurin suunnitelmat sekä pitkäaikaiset sopimukset ja sähköisesti allekirjoitetut päätökset.
Kirjatkaa lomakkeeseen tietoryhmän nimi ja yleiskuvaus. Salassa pidettäviä yksityiskohtia ei ole tarpeen kirjata.
Pohtikaa ja keskustelkaa
Mitkä organisaationne tiedot ovat sellaisia, joiden luottamuksellisuuden on säilyttävä vielä yli 10 vuoden kuluttua?
Missä järjestelmissä ja palveluissa näitä tietoja käsitellään, säilytetään ja siirretään?
Mitä tapahtuisi, jos tieto paljastuisi vasta vuosien kuluttua? Kenelle se olisi silloin arvokasta?
Onko tiedoissa sellaisia, joiden eheyden tai todistusvoiman on säilyttävä pitkään, esimerkiksi sähköisesti allekirjoitettuja päätöksiä?

Koontitaulukko
	Tietoryhmä
	Suojaustarpeen kesto
	Missä käsitellään ja säilytetään
	Sisältääkö henkilötietoja

	Asiakirja-arkiston päätöstiedot
	Yli 20 vuotta
	Asianhallinta, pitkäaikaissäilytys
	Kyllä

[bookmark: _Toc242880607]Tehtävä 2 Kriittiset palvelut ja suojausratkaisut
Valitkaa 5–10 organisaationne tärkeintä palvelua tai järjestelmää. Arvioikaa jokaiselle, mitä tietoa se suojaa, kuinka kauan suojaa tarvitaan, käytetäänkö salausta, varmenteita tai sähköisiä allekirjoituksia ja kuka pystyy muuttamaan käytettyä ratkaisua. Tarvittaessa jatkakaa erilliselle sivulle.
Pohtikaa ja keskustelkaa
Onko organisaatiollanne kokonaiskuva siitä, missä salausta käytetään (etäyhteydet ja VPN, verkkopalvelut, sähköposti, varmenteet ja sähköiset allekirjoitukset, varmuuskopiot)? Mikäli kokonaiskuvaa eli kryptoinventaariota ei ole, pohtikaa, kuka sen laatimisesta vastaisi ja mistä kartoitus kannattaisi aloittaa.
Huomioidaanko hankinnoissanne ja sopimuksissanne kvanttiturvallisuus ja kryptoketteryys? Asia on erityisen tärkeä hankinnoissa, joiden elinkaari ulottuu 2030-luvulle.
Onko käytössänne järjestelmiä tai laitteita, joiden käyttö jatkuu pitkään mutta joiden päivittäminen kvanttiturvallisiksi voi olla vaikeaa tai mahdotonta, esimerkiksi vanhoja toimialajärjestelmiä, sulautettuja laitteita tai automaatiota?
Arvioikaa jokaiselle palvelulle selvitysprioriteetti seuraavasti. Kyseessä ei ole varsinainen riskiarvio, vaan väline sen tunnistamiseen, mistä selvitystyö kannattaa aloittaa.
	Punainen
	Suoja-aika yli 10 vuotta ja palvelu käyttää varmenteita, julkisen avaimen salausta tai sähköisiä allekirjoituksia. Myös pitkäikäinen palvelu, jota on vaikea päivittää.

	Keltainen
	Vain toinen punaisen ehdon osista täyttyy, ratkaisuista ei ole tietoa tai päivitettävyydestä ei ole varmuutta.

	Vihreä
	Suoja-aika on lyhyt, ratkaisut tunnetaan ja palvelu on helposti päivitettävissä.



Koontitaulukko
	Palvelu tai järjestelmä
	Suojaustarpeen kesto
	Salaus, varmenne , allekirjoitus, , pseudonymisointi
	Kuka voi muuttaa ratkaisua
	Selvitysprioriteetti

	Henkilöstöjärjestelmä
	10–20 vuotta
	Salaus
	Palvelutoimittaja
	Punainen

[bookmark: _Toc242880608]Tehtävä 3 Toimittajat ja sopimukset
Useimmissa organisaatioissa kvanttiturvallinen siirtymä toteutuu toimittajien tuotteiden ja päivitysten kautta. Arvioikaa keskeisimmät toimittajanne ja palveluntarjoajanne, esimerkiksi pilvipalvelut, tietoliikenne- ja tietoturvaratkaisut sekä toimialajärjestelmät.
Pohtikaa ja keskustelkaa
Oletteko selvittäneet, miten keskeiset toimittajanne ovat varautuneet kvanttiturvalliseen siirtymään?
Miten asia voidaan ottaa esille toimittajien kanssa esimerkiksi sopimusneuvotteluiden tai palvelukokousten yhteydessä?
Mitkä sopimuksistanne ovat päättymässä lähivuosina, ja voitaisiinko kvanttiturvallisuus ottaa niissä huomioon?
Koontitaulukko
	Toimittaja tai palvelu
	Kriittisyys
	Onko PQC-suunnitelma tiedossa
	Sopimuksen päättyminen
	Jatkotoimi

	Toimialajärjestelmän toimittaja
	Korkea
	Ei tiedossa
	12/2027
	Kysytään palvelukokouksessa

[bookmark: _Toc242880609]Tehtävä 4 Vastuut ja jatkotoimenpiteet
Sopikaa vähintään kolme konkreettista jatkotoimenpidettä, niiden omistajat ja määräajat. Toimenpide voi olla myös selvitys, esimerkiksi kysymys toimittajalle tai kartoituksen käynnistäminen.
Pohtikaa ja keskustelkaa
Kenen vastuulla organisaatiossanne on seurata kvanttiturvalliseen salaukseen liittyvää kehitystä ja kansallista ohjeistusta sekä viedä siirtymän suunnittelua eteenpäin?
Mikäli vastuuta ei ole määritelty, mihin olemassa olevaan kokonaisuuteen asia luontevimmin kytkeytyisi – riskienhallintaan, arkkitehtuurityöhön vai jatkuvuussuunnitteluun?
Mitä ette vielä tiedä, keneltä asia selvitetään ja mihin mennessä?
Koontitaulukko
	Toimenpide
	Kohde eli tieto tai palvelu
	Vastuuhenkilö
	Määräaika

	Pyydetään toimittajan PQC-siirtymäsuunnitelma
	Henkilöstöjärjestelmä
	NN
	31.1.2027

[bookmark: _Toc242880610]Lisätehtävä Tiivistelmä johdolle
Laatikaa organisaationne johdolle lyhyt tiivistelmä siitä, mitä kvanttiuhka tarkoittaa organisaationne kannalta ja mitkä olisivat kolme ensimmäistä askelta siihen varautumisessa.
[bookmark: _Toc242880611]Hyödyllistä materiaalia
1. Kyberturvallisuuskeskus: Kvanttiturvallinen salaus ja PQC-siirtymä
https://www.kyberturvallisuuskeskus.fi/fi/ohjeet-ja-oppaat/ohjeet-ja-oppaat-organisaatioille-ja-yrityksille/kvanttiturvallinen-salaus-ja-pqc-siirtyma
Suomenkielinen ohjekokonaisuus kvanttiuhasta, kvanttiturvallisista menetelmistä, siirtymän suunnittelusta ja riskien arvioinnista. Hyvä lähtöpiste organisaation valmistautumiselle.
2. Kyberturvallisuuskeskus: Siirtymä kvanttiturvallisiin salausmenetelmiin
https://www.kyberturvallisuuskeskus.fi/fi/ohjeet-ja-oppaat/ohjeet-ja-oppaat-organisaatioille-ja-yrityksille/kvanttiturvallinen-salaus-ja-pqc-siirtyma/siirtyma-kvanttiturvallisiin-salausmenetelmiin
Ohje organisaation siirtymäsuunnitelman laatimiseen. Käsittelee vaiheistusta, kryptoketteryyttä, riskiperusteista etenemistä ja toimittajaketjujen huomioimista.
3. Kyberturvallisuuskeskus: Kvanttiturvalliset algoritmit ja niihin siirtyminen
https://www.kyberturvallisuuskeskus.fi/fi/kvanttiturvalliset-algoritmit-ja-niihin-siirtyminen
Kuvaa kryptoinventaarion laatimista, tiedon suojausaikojen arviointia, riskiarviota ja valmistajien siirtymäsuunnitelmien selvittämistä. Vuoden 2024 ohjeen standardointitiedot ovat osin vanhentuneet, mutta inventointiohjeet ovat edelleen hyödyllisiä.
4. Traficom: Kansallisen kryptotyöryhmän PQC-linjaukset 1.1.2026 alkaen
https://www.kyberturvallisuuskeskus.fi/fi/uutiset/suomen-kansallisen-kryptotyoryhman-linjaukset-kansallisiin-pqc-salaustuotearviointeihin-112026-alkaen
Kansallisia salaustuotearviointeja koskevat kvanttiturvallisuuslinjaukset. Hyödyllinen arviointeihin liittyvissä hankinnoissa ja toimittajavaatimuksissa. Kyse ei ole kaikkien organisaatioiden yleisestä siirtymävelvoitteesta.
5. Kyberturvallisuuskeskus: Kvanttikryptografiaan liittyvät termit
https://www.kyberturvallisuuskeskus.fi/fi/ohjeet-ja-oppaat/ohjeet-ja-oppaat-organisaatioille-ja-yrityksille/kvanttiturvallinen-salaus-ja-pqc-siirtyma/kvanttikryptografiaan-liittyvat-termit
Suomenkielinen sanasto kvanttiturvallisuudesta ja kvanttilaskennasta. Soveltuu koulutuksiin, hankinta-asiakirjoihin ja yhteisen käsitteistön rakentamiseen.
6. NIST/NCCoE: Migration to Post-Quantum Cryptography
https://www.nccoe.nist.gov/applied-cryptography/migration-to-pqc
Keskeinen teknisen kryptoinventoinnin lähde. Käsittelee kryptografian löytämistä järjestelmistä, inventointityökaluja, muutosten priorisointia ja PQC-ratkaisujen yhteentoimivuustestausta.
7. CISA: Strategy for Migrating to Automated PQC Discovery and Inventory Tools
https://www.cisa.gov/sites/default/files/2024-09/Strategy-for-Migrating-to-Automated-PQC-Discovery-and-Inventory-Tools.pdf
Ohje automatisoidun kryptografian kartoituksen ja inventointityökalujen käyttöönottoon. Laadittu Yhdysvaltain liittovaltion tarpeisiin, mutta hyödyllinen myös muiden organisaatioiden inventointityön suunnittelussa.
8. AIVD/CWI/TNO: The PQC Migration Handbook
https://english.aivd.nl/documents/2024/12/3/the-pqc-migration-handbook
Laaja käytännön käsikirja kvanttiuhkan arviointiin, kryptografian kartoitukseen ja organisaatiokohtaisen siirtymäsuunnitelman laatimiseen. Uudistettu toinen laitos vuodelta 2024.
9. OWASP CycloneDX: Authoritative Guide to CBOM
https://cyclonedx.org/guides/OWASP_CycloneDX-Authoritative-Guide-to-CBOM-en.pdf
Ohje koneluettavan kryptografisen komponenttiluettelon eli CBOMin laatimiseen. Kuvaa algoritmien, avainten, varmenteiden ja ohjelmistokomponenttien välisten riippuvuuksien esittämistä.
10. Britannian NCSC: Timelines for migration to post-quantum cryptography
https://www.ncsc.gov.uk/guidance/pqc-migration-timelines
Ohje johdon tiekarttaan, budjetointiin ja toimittajakeskusteluihin. Britannian tavoitteina ovat kartoitus ja suunnitelma vuoteen 2028, tärkeimmät siirtymät vuoteen 2031 ja kokonaisuuden valmistuminen vuoteen 2035. Nämä eivät ole Suomen määräaikoja.
11. Euroopan komissio: Coordinated Implementation Roadmap for the Transition to PQC
https://digital-strategy.ec.europa.eu/en/library/coordinated-implementation-roadmap-transition-post-quantum-cryptography
EU:n jäsenvaltioiden yhteinen etenemissuunnitelma kvanttiturvalliseen kryptografiaan siirtymiseksi. Tärkeä eurooppalainen viitekehys Suomen julkishallinnolle ja kriittiselle infrastruktuurille. Sivulla on myös FAQ-aineisto.
12. NIST: Post-quantum cryptography
https://www.nist.gov/pqc
Lähtöpiste PQC-standardien ja standardointityön ajantasaiseen seurantaan. Sisältää tietoa muun muassa ML-KEM-, ML-DSA- ja SLH-DSA-menetelmistä.
13. ENISA: Post-Quantum Cryptography – Integration study
https://www.enisa.europa.eu/publications/post-quantum-cryptography-integration-study
Tekninen selvitys kvanttiturvallisten menetelmien liittämisestä olemassa oleviin protokolliin. Hyödyllinen arkkitehtuuri- ja integraatiosuunnittelussa. Vuoden 2022 aineiston algoritmi- ja standardointitiedot on tarkistettava uudemmista lähteistä.
14. ETSI: TR 104 016 – A Repeatable Framework for Quantum-Safe Migrations
https://www.etsi.org/deliver/etsi_tr/104000_104099/104016/01.01.01_60/tr_104016v010101p.pdf
Viitekehys järjestelmälliseen ja toistettavaan PQC-siirtymään. Käsittelee järjestelmäkokonaisuuksien ja riippuvuuksien analysointia, siirtymäsuunnitelmien laatimista sekä etenemisen seurantaa.
15. Saksan BSI: Migration to Post Quantum Cryptography
https://www.bsi.bund.de/SharedDocs/Downloads/EN/BSI/Crypto/Migration_to_Post_Quantum_Cryptography.pdf?__blob=publicationFile&v=2
Ohje teknisten siirtymätoimien ja kryptografisten ratkaisujen suunnitteluun. Hyödyllinen eurooppalainen rinnakkaislähde organisaation PQC-valmistautumiseen.

